Ódor, Ľudovít, predseda vlády SR (2023-06-13):
Dobrý deň. Vážený pán predseda Národnej rady Slovenskej republiky, vážené panie poslankyne, vážení páni poslanci, dovoľte mi podľa čl. 113 Ústavy Slovenskej republiky predložiť Národnej rade Slovenskej republiky programové vyhlásenie vlády a požiadať vás po jeho predložení a predstavení o vyslovenie dôvery. Slovensko sa v súčasnosti nachádza na križovatke. Krajina a spoločnosť nie je primerane pripravená na trendy, ktoré súvisia so starnutím populácie, vplyvmi klimatických zmien a digitalizáciou a čoraz častejšie sa vyskytujúce krízy. Je v záujme nás všetkých urobiť maximum pre modernizáciu krajiny a byť schopní včas a flexibilne reagovať na tieto výzvy, ktoré nás čakajú a neminú. Uvedomujeme si, že sa nami identifikované problémy nedajú vyriešiť za tých pár mesiacov, čo máme k dispozícii, ale to nás, pochopiteľne, neodrádza od toho, aby sme aspoň nejaké prvé kroky urobili. Niekde je vždy potrebné začať. Našou spoločnou ambíciou je priniesť pokoj, stabilitu, kontinuitu, toleranciu a v neposlednom rade aj kultivovanú spoločensko-politickú diskusiu. Sme vládou odborníkov. Nebudeme sa hádať v médiách a mrhať drahocenným časom. Zabezpečíme riadny chod štátu do septembrových predčasných volieb konštruktívne a jednotne. Našou prioritou bude okrem riešení aktuálnych problémov aj dôraz na budúcnosť, konkurencieschopnosť a úspech Slovenska, keďže krajina sa nedá riadiť výlučne len zo spätného zrkadla. Nemôžeme ignorovať trendy, ktoré určujú život v 21. storočí. To, v akom svete vyrastajú naše deti. V kľúčových oblastiach pripravíme strategické materiály s konkrétnymi krokmi pre budúcu vládu. Pozeráme sa na svet vlastnými očami a uznávame rôzne hodnoty. Túto rôznorodosť budeme rešpektovať a vnímame ju ako zásadný prínos pre celospoločenské riešenia. Nebudeme otvárať citlivé kultúrno-etické témy, budeme hovoriť skôr o veciach, ktoré nás spájajú, a nie o tých, ktoré nás rozdeľujú. Vláda chce ťahať za jeden koniec povrazu. Budeme budovať, samozrejme, na pozitívnych trendoch, ktoré boli naštartované. Nevidíme svet čierno-bielo, že všetko, čo bolo pred nami spravené, je nesprávne a všetko, čo my chceme robiť, je správne. Takže určite budeme pokračovať v implementácii aj mnohých reforiem, ktoré boli naštartované napríklad v súvislosti s plánom obnovy, na druhej strane ale nechceme nechávať horúce zemiaky pre ďalšiu vládu. Zastavíme a zmeníme nefunkčné a rizikové projekty, kde nevidíme svetielko na konci tunela a radšej včas ich zastaviť a preorientovať peniaze na iné priority, ktoré je možné dosiahnuť v danom čase. Takže máme ambíciu aj pomenovať veci také, aké sú. Máme snahu viesť konštruktívny dialóg s politickými stranami počas celého pôsobenia. To znamená, že aj teraz, keď preberáme krajinu, aj vtedy, keď budeme odovzdávať. Komunikovať s nimi otvorene o aktuálnom stave vecí verejných, aby teda budúca vláda mohla prísť s realistickou víziou pre krajinu. Takže z tohto pohľadu by som teda rád ponúkol pomocnú ruku riešiť s vami spoločne niektoré problémy, ak prejavíte záujem. Času, samozrejme, nie je veľa, a preto my sa musíme sústrediť na to, čo máme v rukách, a preto priority naše musia byť dobre zadefinované, realistické, uskutočniteľné a v rámci legislatívnych a finančných možností. Preto náš mandát vnímame optikou dvoch základných skupín priorít. Tá prvá priorita je, povedal by som to, čo nás teraz páli a čo by sme mali riešiť aktuálne v priebehu tých mesiacov, ktoré máme k dispozícii. A do týchto krátkodobých priorít patria veci, ktoré súvisia s riadnym chodom štátu do volieb. Kľúčová bude, samozrejme, príprava a implementácia tých opatrení, ktoré ešte by pomohli slabším príjmovým skupinám v boji s vysokou infláciou a jej dopadmi. Okrem toho je, ako vidíme, podobne sme to videli aj v prechádzajúcich obdobiach, Slovenská republika má istý sklz v čerpaní európskych finančných prostriedkov, ktoré sú rizikové, niekde na úrovni 800 mil. eur. Urobíme všetko pre to, aby sme toto číslo minimalizovali, nakoľko sa len dá. A takisto je naším cieľom v pokoji priviesť Slovensko k demokratickým parlamentným voľbám. Druhá priorita, ktorá je často rozoberaná aj v médiách, to je zodpovedný rozpočet. Vzhľadom na to, že zatiaľ Slovensko nemá plán, ako strednodobo urobiť poriadok vo verejných financiách, tak máme za cieľ takýto plán predstaviť, a dokonca v rôznych verziách, aby ďalšia vláda, ktorá príde po parlamentných voľbách, si mohla vyberať na základe svojich vlastných preferencií. Aj tu by som teda ponúkol tú možnosť, ak politické strany majú záujem, aby sme prerátali niektoré ich návrhy, tak, samozrejme, nie sú s tým žiadne problémy spojené. Lebo Slovensko vychádza veľmi zle z hľadiska aj aktuálneho rozpočtu. Sme na tom najhoršie v rámci prognóz Európskej komisie, aj čo sa týka dlhodobej udržateľnosti verejných financií, stále sme vo vysokom riziku, a preto je potrebné s tým niečo urobiť a v zásade akákoľvek vláda príde po septembrových voľbách, bude musieť túto úlohu riešiť. A tretia priorita je proeurópska domáca a západná zahraničná politika, kde ako vláda úradníkov, odborníkov alebo akokoľvek nazveme túto vládu, musí a aj chce plniť všetky záväzky, ktoré súvisia s tým, že sme členom Európskej únie a sme členom Severoatlantickej aliancie. A naďalej budeme spoľahlivým a angažovaným partnerom v týchto spoločenstvách. Potom programové vyhlásenie obsahuje aj strednodobé priority. Tie krátkodobé priority sú také, ktoré, samozrejme, môžeme a chceme do nástupu ďalšej vlády aj splniť. Tie strednodobé sú trošku iného charakteru, kde skôr ide o také hodnotové posúdenie celospoločenského hľadiska, ktoré opatrenia alebo ktoré reformy, ktoré zmeny považuje táto vláda za žiaduce, kde, samozrejme, my vieme, že nemáme mandát ani čas tieto reformy uskutočniť v celej šírke, ale to, čo môžme urobiť, je upozorniť na tieto veci a, samozrejme, môžeme pripraviť konkrétne kroky, nielen nejaké analýzy, ale konkrétne kroky, čo by mohla ďalšia vláda urobiť. Samozrejme, mohli by sme sa na to teda, alebo ako by som povedal, že mohli by sme túto časť ignorovať, keďže my nevieme tieto veci doručiť v danom konkrétnom čase, ale myslím si, že nemáme niekedy tých päť mesiacov na to, aby sme nerobili nič v tejto oblasti, a stále lepšie je dať niečo na stôl na spoločenskú diskusiu, ako striktne sa držať len toho, čo vieme urobiť aj a vieme dokončiť v priebehu tých mesiacov, ktoré máme k dispozícii. Takže čo patrí medzi tieto strednodobé priority vlády? Pomoc slabším, to znamená, že Slovensko je veľmi rozmanitá krajina. Je to, samozrejme, výborná vec, ale nie v oblasti životnej úrovne. Regionálne rozdiely a nedostatočný dôraz na slabšie príjmové skupiny dosť často oberajú o príležitosť mladú generáciu, takže radi by sme pripravili nejaké konkrétne kroky, ako by ďalšie vlády mohli riešiť túto situáciu. A nie je to len o ekonomických menšinách, ale aj o ďalších, treba maximálne využiť ich potenciál v prospech Slovenska, aby sa cítili v tejto krajine pohodlne. Druhá vec, ktorá je tiež z hľadiska strednodobého kľúčová pre Slovensko, a to je udržanie a prilákanie talentov. Najsmutnejšie štatistiky, ktoré som videl za posledných, ja neviem, desať rokov sú tie, ktoré ukazujú, koľko detí odchádza zo Slovenska študovať v zahraničí a koľko z nich sa ani nevracia. Nie je problém odísť, problém je, ak sa nevrátia a ak pre ďalšiu generáciu nemáme žiadnu perspektívu, nehovoríme o tých trendoch, ktoré ich čakajú. Väčšinou teda zdôrazňujeme témy, ktoré pre mladú generáciu sú menej atraktívne a dosť často aj ten spôsob komunikácie nie je úplne vhodný, aby, aby sme teda povzbudili mladšie generácie zostať tu a byť platnou súčasťou spoločnosti. A treťou prioritou je nielen teda hovoriť o tom, že čo vieme krátkodobo spraviť, aby sme jednak pokračovali v reformách plánu obnovy a na druhej strane aby sme minimalizovali tie finančné prostriedky, ktoré môžu, môžu zostať nevyčerpané, tak treba hovoriť aj o tom, ako celý tento proces zmeniť do budúcnosti, lebo vždy je to tak, že pred každou novou perspektívou sľubujeme, že to už bude inak, a potom to dopadne, ako to dopadne, hrali sme, ako sme hrali, a dopadlo to, ako to dopadlo. A toto si myslím, že je veľká nevýhoda najmä v tých rokoch, kedy Slovensko čelí krízovým obdobiam, a vtedy, kedy potrebuje tieto peniaze. Navyše ďalšia vláda bude musieť konsolidovať, to znamená, že zo štátneho rozpočtu bude musieť pravdepodobne míňať menej, tak prečo práve v tom období nevyužiť tieto prostriedky pre to, aby sme zmiernili negatívny dopad konsolidačných opatrení. Takže preto navrhujeme alebo budeme navrhovať spôsoby, ako efektívnejšie, transparentnejšie a profesionálnejšie riadiť tieto vzácne zdroje. Na záver preto mi, prosím vás, najskôr dovoľte poďakovať sa za rokovanie o programovom vyhlásení v jednotlivých výboroch. Ministri hovorili, že bola naozaj konštruktívna atmosféra a, kde sa hovorilo o reálnych problémoch Slovenska a čo je možné v rámci toho času do ďalších, do zostavenia ďalšej vlády aj splniť. Takže ďakujem veľmi pekne za konštruktívnu debatu a zároveň dovoľte, aby som vás požiadal podľa čl. 113 ústavy o vyslovenie dôvery vláde Slovenskej republiky. Samozrejme, som presvedčený, že tento program vie to preklenovacie obdobie medzi dvoma vládami zaplniť zmysluplne a vie to zaplniť aj kvalitnou, odbornou diskusiou a kvalitnými rozhodnutiami, ale, samozrejme, veľmi dôležité bude, do akej miery aj ten dialóg vieme nastaviť do budúcnosti v prospech Slovenska, aj preto ten program sa volá spoločne, len spoločne môžme čeliť výzvam, ktoré vyplývajú z trendov v 21. storočí. Takže ďakujem pekne a, samozrejme, som pripravený ja aj moji ministri, ktorí sú pripravení reagovať v rozprave na vaše poznámky, pripomienky alebo teda zodpovedať otázky, ktoré nám položíte. Ďakujem veľmi pekne.